Σπλιτ (καλαθοσφαίριση)

Ιστορία

Οι ρίζες της ομάδας ξεκινούν από το τμήμα μπάσκετ του Αθλητικού Ομίλου Χάιντουκ Σπλιτ, το οποίο συστάθηκε το 1945 ως ένα από τα αθλήματα που καλλιεργούσε ο Όμιλος. Μετά από τρία χρόνια σποραδικής δραστηριότητας, το τμήμα μπάσκετ διαμόρφωσε απόλυτα δική του οργανωτική δομή, ανεξάρτητη από αυτή του Ομίλου, μετονομάστηκε σε ΚΚ Χάιντουκ και το 1949 άλλαξε το όνομά του σε ΚΚ Σπλιτ.
Αφού αγωνίστηκε σε χαμηλότερες κατηγορίες για πάνω από μια δεκαετία, η ομάδα ανέβηκε τελικώς στην Α' Κατηγορία της Γιουγκοσλαβίας τη χρονιά 1963-64 και παρέμεινε εκεί μέχρι τη διάλυση της χώρας το 1991. Το 1967 η ομάδα υιοθέτησε το όνομα ΚΚ Γιουγκοπλάστικα, το οποίο και κράτησε ώς το καλοκαίρι του 1990. Η ΚΚ Σπλιτ είναι μια από τις πιο θρυλικές ομάδες του ευρωπαϊκού μπάσκετ. Μαζί με την ΑΣΚ Ρίγα είναι οι μοναδικές ομάδες που έχουν κατακτήσει το Κύπελλο Πρωταθλητριών (νυν Ευρωλίγκα) τρεις συνεχόμενες χρονιές. Τα χρόνια 1989, 1990 και 1991, η ομάδα, γνωστή τότε ως Γιουγκοπλάστικα και Ποπ '84, με παίχτες όπως οι Ντίνο Ράτζα, Τόνι Κούκοτς, Γιαν Τάμπακ και Βέλιμιρ Περάσοβιτς, κατέπληξε επανειλημμένα και διαδοχικά την μπασκετική Ευρώπη.
Εκτός από αυτές τις επιτυχίες, η ομάδα του Σπλιτ ήταν φιναλίστ στον τελικό του Κυπέλλου Πρωταθλητριών το 1972, χάνοντας από την ιταλική Ίνις Βαρέζε, όπως επίσης και στον τελικό του Κυπέλλου Κυπελλούχων το 1973 όπου ηττήθηκε από την σοβιετική Σπαρτάκ Λένινγκραντ. Τις επόμενες δύο χρονιές η ομάδα του Σπλιτ έφτασε μέχρι τους 4 στο Κύπελλο Κόρατς (1974) και το Κύπελλο Κυπελλούχων (1975), αλλά αποκλείστηκε αμφότερες και τις δύο φορές από ομάδες του Βελιγραδίου όπως η Παρτίζαν και ο Ερυθρός Αστέρας (κυπελλούχος Ευρώπης το 1974), ενώ αργότερα κατά την ίδια δεκαετία κέρδισε δύο συνεχόμενα Κύπελλα Κόρατς το 1976 και 1977, νικώντας κατά σειρά τις ιταλικές Σιναμαρτίνι Τορίνο και Άλκο Μπολόνια. Το 1978 η Γιουγκοπλάστικα έφτασε μέχρι την ημιτελική φάση των 6 στο Κύπελλο Πρωταθλητριών και κατετάγη 5η στον όμιλο πίσω από τις Ρεάλ Μαδρίτης, Μομπιλτζίρτζι Βαρέζε, Βιλερμπάν και Μακάμπι Ελίτ. Το 1980 η Γιουγκοπλάστικα πραγματοποίησε την τελευταία ευρωπαϊκή της διάκριση μέχρι την εποχή των "χρυσών μωρών" του Μάλκοβιτς, φτάνοντας στους ημιτελικούς του κυπέλλου Κόρατς όπου αποκλείστηκε δύσκολα (συνολικό σκορ 179-183) από τη μετέπειτα νικήτρια της διοργάνωσης, Αριγκόνι Ριέτι του Ρομπέρτο Μπρουναμόντι.
Στις εγχώριες διοργανώσεις η Γιουγκοπλάστικα αναδείχθηκε πρωταθλήτρια Γιουγκοσλαβίας για πρώτη φορά στην ιστορία της το 1971. Τα κύπελλα του 1972 και του 1974 την κράτησαν σε τροχιά ευρωπαϊκών συμμετοχών. Το 1977 επανέλαβε το κατόρθωμα και μαζί με την κατάκτηση του πρωταθλήματος και του Κυπέλλου Κόρατς πέτυχε το μικρό τριπλ-κράουν. Από τις αρχές της δεκαετίας του '80 που αποσύρθηκε η παλιά φρουρά, η Σπλιτ έζησε μια μικρή παρακμή -με έναν υποβιβασμό το 1981 στην Α2 και άνοδο στην πρώτη κατηγορία το 1982- μέχρι το καλοκαίρι του 1987. Τότε με τον ερχομό του Μπόζινταρ Μάλκοβιτς ως πρώτου προπονητή και των χρυσών εφήβων που είχε φροντίσει η διοίκηση να συγκεντρώσει στο ρόστερ από το 1985 και μετά, άρχισε η πορεία προς την κορυφή με την κατάκτηση του πρωταθλήματος την άνοιξη του 1988 απέναντι στην άλλη ομάδα μοντέλο του γιουγκοσλαβικού μπάσκετ, την Παρτίζαν των Βλάντε Ντίβατς, Αλεξάντερ Τζόρτζεβιτς, Ζάρκο Πάσπαλ, Ίβο Νάκιτς, Μίροσλαβ Πετσάρσκι και Γκόραν Γκρμπόβιτς.
Tις σεζόν 1989-90 και 1990-91, η κίτρινη αρμάδα του Σπλιτ έκανε το τριπλ-κράουν κατακτώντας Πρωτάθλημα Γιουγκοσλαβίας, Κύπελλο Γιουγκοσλαβίας και Κύπελλο Πρωταθλητριών Ευρώπης.